
	Obecné zastupiteľstvo v Buzitke na základe ustanovenia § 4, ods. 3, písm. f a § 6 ods. 1 zákona č. 369/1990 Zb. o obecnom zriadení v znení neskorších predpisov a § 18, ods. 2 zákona NR SR č. 131/2010 Z.z. o pohrebníctve vydáva tento:

Prevádzkový poriadok pohrebiska obce Buzitka

Čl. 1
Úvodná ustanovenia,
identifikačné údaje prevádzkovateľa pohrebiska

1. Na území obce Buzitka sa nachádza jeden cintorín, v ktorom je povolené pochovávať a jeden dom smútku, ktorý slúži na poslednú rozlúčku so zosnulým – na pohrebný obrad.
2. Prevádzkovateľom pohrebiska je Obec Buzitka, Buzitka 126, 985 41 Šávoľ, IČO: 00315982


Čl. 2
Rozsah služieb poskytovaných na pohrebisku

Prevádzkovanie pohrebiska zahŕňa:
a) Vykopanie a zasypanie hrobu
b) Vykonávanie exhumácie
c) Vedenie evidencie súvisiacej s prevádzkovaním pohrebiska (evidencia hrobových miest, evidencia prevádzkovania pohrebiska)
d) Správa pohrebiska
e) Správa domu smútku
f) Údržba zelene na pohrebisku




Čl. 3
Povinnosti nájomcu pri údržbe hrobového miesta

Nájomca hrobového miesta je povinný:
1. Užívať hrobové miesto podľa nájomnej zmluvy.
2. Udržiavať hrobové miesto v poriadku na vlastné náklady.
3. Nevysádzať do hrobových miest stromy a kríky, ktoré dorastajú do výšky nad 100 cm.
4. Písomne oznamovať správcovi pohrebiska všetky zmeny údajov, ktoré sú potrebné na vedenie evidencie (najmä zmeny nájomcu, zmeny miesta trvalého pobytu nájomcu).
5. Oznamovať správcovi pohrebiska stavebné práce súvisiace s výstavbou pomníkov, obrúb a s ich rekonštrukciou.
6. Udržiavať poriadok na pohrebisku a dodržiavať ustanovenia prevádzkového poriadku.
7. Dodržiavať zásady súvisiace so základným označením hrobu (minimálne priezvisko rodiny, príslušníka, ktorej rakva alebo urna sa v hrobe nachádza).


Čl. 4
Povinnosti návštevníkov pohrebiska

1. Návštevník pohrebiska je povinný:
a) Zachovávať dôstojnosť pohrebiska
b) Nerobiť hluk
c) Rozsvecovať sviečky a kahance len na hrobe alebo na to vyhradenom mieste tak, aby nevzniklo nebezpečenstvo požiaru
d) Dodržiavať ustanovenia prevádzkového poriadku pohrebiska

2. Na pohrebisku je zakázané:
a) Odhadzovať a zapaľovať odpadky, fajčiť, používať alkoholické nápoje a omamné látky
b) Poškodzovať pomníky, pamätníky, náhrobné dosky a doplnkové zariadenia cintorínov
c) Poškodzovať zeleň, odcudzovať a trhať kvety


                                                            Čl. 5
Čas, kedy je pohrebisko prístupné verejnosti

Pohrebisko je prístupné verejnosti počas celého roka neobmedzene.


Čl. 6
Spôsob ukladania ľudských pozostatkov,
  plán hrobových miest

Hrob na ukladanie ľudských pozostatkov musí spĺňať tieto požiadavky:
1. Hĺbka hrobu:
a) Pre dospelú osobu a dieťa staršie ako 10 rokov najmenej	1,6 m
b) Pre dieťa mladšie ako 10 rokov					1,2 m
c) Prehĺbený hrob aspoň						2,2 m

2. Ostatné rozmery a vzdialenosti:
a) Dno musí ležať najmenej 0,5 m nad hladinou podzemnej vody
b) Bočné vzdialenosti medzi jednotlivými hrobmi musia byť najmenej 0,3 m
c) Rakva s ľudskými pozostatkami musí byť po uložení do hrobu zasypaná skyprenou zeminou vo výške 1,2 m

Existujúce hrobové miesta sú zaznačené v pláne pohrebiska. Plán hrobových miest a voľných miest je zverejnený na informačnej tabuli pri dome smútku a na obecnom úrade v Buzitke.


Čl. 7
Dĺžka tlecej doby

1. Ľudské ostatky musia byť uložené v hrobe najmenej do uplynutia tlecej doby, ktorá podľa zloženia pôdy musí trvať najmenej 10 rokov.

2. Pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad vrchnou rakvou bude najmenej 1 meter.

3. Urny s popolom možno ukladať do urnových miest aj do existujúcich hrobov.

4. Rakvu s telesnými pozostatkami alebo urnu s popolom možno uložiť do existujúceho hrobu len s písomným súhlasom nájomcu.


Čl. 8
Spôsob vedenia evidencie pohrebiska

1. Správca pohrebiska vedie evidencie súvisiace s prevádzkovaním pohrebiska, ktoré sa členia na:
a) Evidenciu hrobových miest
b) Evidenciu prevádzkovania pohrebiska
             
             Evidencia hrobových miest obsahuje:
a) Meno, priezvisko a dátum úmrtia osoby, ktorej ostatky sú uložené v hrobovom mieste
b) Dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania
c) Záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou
d) Meno, priezvisko, adresu miesta trvalého pobytu nájomcu, názov obce, ak je nájomcom obec
e) Dátum uzavretia nájomnej zmluvy o nájme hrobového miesta a údaje o zmene nájomcu
f) Údaje o vypovedaní nájomnej zmluvy a dátum jej skončenia
g) Skutočnosť, či je hrob, hrobka alebo  pohrebisko chránená ako národná kultúrna pamiatka alebo pamätihodnosť obce alebo  či ide o vojnový hrob
h) Údaje o pochovaní potrateného ľudského plodu alebo predčasne odňatého  ľudského plodu

Evidencia prevádzkovania pohrebiska obsahuje:
a) Údaj o zákaze pochovávania a doba jeho trvania, ak sa taký zákaz vydal
b) Údaj o zrušení pohrebiska

2. Správca pohrebiska uzatvára s nájomcom hrobového miesta zmluvu o nájme hrobového miesta na dobu neurčitú. Práva a povinnosti vyplývajúce z tohto zmluvného vzťahu sú obsahom nájomnej zmluvy.

3. Správca pohrebiska pri vedení evidencie súvisiacich s prevádzkovaním pohrebiska, t.j. pri spracovaní a uchovávaní osobných údajov postupuje v zmysle zákona 428/2002 Z.z. o ochrane osobných údajov v znení neskorších predpisov.

4. Evidencia hrobových miest sa vedie na Obecnom úrade v Buzitke.

5. Správca na požiadanie umožní nahliadnuť do plánu miest na pochovávanie.


Čl. 9
Spôsob nakladania s odpadmi

1. Nájomcovia hrobových miest a návštevníci pohrebiska ukladajú odpad vzniknutý na pohrebisku do zberných nádob (kontajner) na to určených na pohrebisku.

2. Do týchto zberných nádob je zakázané sypať domový odpad a odpad vzniknutý pri výstavbe a rekonštrukcii pomníkov a obrúb hrobových miest.

3. Správca pohrebiska zabezpečí vývoz a nakladanie s odpadmi v zmysle platnej legislatívy o odpadoch.



Čl. 10
Podmienky vstupu prevádzkovateľa pohrebnej služby a iných vozidiel na pohrebisko

1. Správca pohrebiska je povinný umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu.
2. Prevádzkovateľ pohrebnej služby sa riadi prevádzkovým poriadkom pohrebiska.

3. Vstup s motorovým vozidlom na pohrebisko je povolený po príjazdovej ceste k domu smútku so súhlasom správcu pohrebiska:
a) Na dopravu rakvy s telesnými pozostatkami do domu smútku
b) Na dopravu nevládnych a zdravotne postihnutých osôb
c) Na dopravu materiálu potrebného na výstavbu a rekonštrukciu pomníkov a úpravu hrobového miesta

Čl. 11
Cenník služieb

1. Uzavretím nájomnej zmluvy správca pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov:
Prenájom miesta na 10 rokov – jednomiestny hrob				10,00 €
Prenájom miesta na 10 rokov – dvojmiestny hrob				20,00 €
Prenájom miesta na 10 rokov – detský hrob				  5,00 €
Obnova prenajatého miesta na ďalších 10 rokov:
· jednomiestny hrob							10,00 €
· dvojmiestny hrob								20,00 €
· detský hrob								  5,00 €
 Zhotovenie betónovej obruby – jednomiestny hrob				  5,00 €
 Zhotovenie betónovej obruby – dvojmiestny hrob				10,00 €
 Zhotovenie betónovej obruby – detský hrob					  2,00 €

2. Predĺženie užívacieho práva na hrobové miesto je možné na ďalšie obdobie po uplatnení práva na jeho predĺženie v zmysle ustanovení zákona č. 131/2010 Z. z. o pohrebníctve a po zaplatení ceny nájmu v zmysle prevádzkového poriadku pohrebiska. Prenájom hrobového miesta končí vypovedaním nájomnej zmluvy.


Čl. 12 
Kontrola dodržiavania nariadenia a sankcie

1. Kontrolu dodržiavania tohto VZN vykonáva obec.

2. Obec prejednáva priestupky podľa § 32 zákona č. 131/2010 Z.z. o pohrebníctve. Na priestupky a ich prejednávanie sa vzťahuje všeobecný právny predpis – zákon č. 372/1990 Zb. o priestupkoch v znení neskorších predpisov.

Čl. 13
Záverečné ustanovenie

1. Obecné zastupiteľstvo obce Buzitka sa na tomto všeobecne záväznom nariadení uznieslo dňa 09.09.2015 uznesením č. 82/2015.

2. Týmto všeobecne záväzným nariadením sa ruší Všeobecne záväzné nariadenie  č.  1/2011 Prevádzkový poriadok pohrebiska obce Buzitka zo dňa 23. 02. 2011.



V Buzitke 25. 08. 2015

								Miroslav Malatinec
								   Starosta obce








